Volodimir Zelenski, ținta a peste 10 tentative de asasinat din partea Rusiei
Volodimir Zelenski, președintele Ucrainei, a declarat că a evitat mai mult de 10 încercări de asasinat organizate de ruși. Acesta a primit această informație din partea serviciilor informații ucrainene.
După întâlnirea din miercuri cu premierul grec Kyriakos Mitsotakis la Odessa, Zelenski și-a exprimat incertitudinea cu privire la posibilitatea ca Moscova să fi avut intenția de a-l asasina.
"Eram într-o vizită oficială când, la 300 de metri distanță, a fost trasă o rachetă balistică. Așa că e greu de spus dacă au vrut să mă asasineze", a precizat el pentru Rai.
Chiar dacă nu a dorit să ofere detalii cu privire la posibilitatea ca respectiva tentativă să fi fost în mod explicit ținta Kremlinului, liderul ucrainean a făcut cunoscut faptul că a fost vizat de mai multe tentative de asasinat încă de la începutul conflictului armat din țara sa.
"Vladimir Putin a încercat să mă asasineze de mai mult de 10 ori, asta spun serviciile de informații. (…) Nu știu dacă acesta este numărul exact. Eu nu le calculez", a transmis Volodimir Zelenski.
Aceasta nu este prima oară când Zelenski abordează această temă.
Într-un interviu oferit publicației The Sun la sfârșitul anului 2023, șeful statului ucrainean a menționat că cel puțin "cinci sau șase" tentative de asasinat. Ele au fost dejucate de către serviciile din Ucraina.
Mihailo Podolyak vorbea despre această amenințare încă din martie 2022
Într-un interviu acordat pentru Antena 3, Mihailo Podolyak, șeful delegației de negociere a Ucrainei, a discutat despre amenințările la adresa siguranței lui Volodimir Zelenski și despre comportamentul Rusiei în această privință.
Potrivit informațiilor furnizate de autoritățile ucrainene, liderul din Kiev ar fi fost ținta a zece tentative de atac.
Totodată, el a adăugat că serviciile de informații din Ucraina sunt vigilente și au luat măsuri pentru a proteja viața președintelui Zelenski împotriva oricărei alte încercări de asasinat.
"Toate tentativele de asasinare a domnului Zelenski au fost complet prevenite de serviciile noastre de contrainformații, pentru că, în prezent, nu există agenți ruși în imediata apropiere a domnului Zelenski.
În plus, avem sursele noastre, care ne permit să obținem din timp orice informație referitoare, într-un fel sau altul, la tentative la adresa securității personale a președintelui Ucrainei.
Iar aici trebuie să se înțeleagă că siguranța domnului Zelenski este asigurată la cel mai înalt nivel, implicând toate funcțiile serviciilor de informații și contrainformații, pentru că noi am intuit că Federația Rusă va încerca, la fel cum a făcut-o mereu, să pună în scenă astfel de lovituri de stat.
În aceste zile Ucraina cunoaște mult mai bine posibilitățile armatei ruse, ale serviciilor rusești de contrainformații, decât știe Rusia situația internă din societatea ucraineană, din armata ucraineană", a declarat Mihailo Podolyak, în martie 2022.